钦定古今图书集成/理学汇编/字学典/第110卷 > 刘正夫
## 钦定古今图书集成/理学汇编/字学典/第110卷 > 刘正夫

按《宋史》本传：“刘正夫，字德初，衢州西安人。未冠，入太
学有声。为太常博士，召为工部尚书，进中书侍郎。政
和六年，擢拜特进，谥文宪。”

按《宣和书谱》：正夫平日喜书学，多作行法，好与人论
字。尝谓“美观则不古，初见之则使人甚爱，次见之则
得其不到古人处，三见之则偏傍点画不合古者，历
历在眼矣。字不美观者必古，初见之则不甚爱，再见
之则得其到古人处，三见之则偏傍点画亦历历在
眼矣。故观今之字如观文绣，观古人字如观锺鼎，学
古人字期于必到，若至妙处，如会于道，则无愧于古
矣。”人以为知言。然平生不泥于此，亦不求人知，所书
字间有被旨承命为碑刻者，以是传于世者绝少。晚
年间作逸字，独藏于家。今御府所藏行书二：《宣召记》
《泛舟题名》。